|  |  |
| --- | --- |
|  ΣΥΛΛΟΓΟΣ  ΥΠΑΛΛΗΛΩΝ   ΠΕΡΙΦΕΡΕΙΑΚΩΝ ΥΠΗΡΕΣΙΩΝ  ΥΠ.Ε.Π.Θ.          (ΣΥΠΥΥΠ)  ΕΔΡΑ: Λ. Κηφισίας  16, Αμπελόκηποι 115- 26  Τηλ.: 2131316384 ΦΑΞ: 210-3442203 |                                         Αθήνα 18-12-2017                                               **ΠΡΟΣ :**  Μέλη μας                    |

  **«Ενημέρωση για τη συνάντηση με τον Γενικό Γραμματέα του Υπουργείου κ. Γ. Αγγελόπουλο»**

Συνάδελφοι,

σας ενημερώνουμε ότι τη Δευτέρα 4-12-2017 πραγματοποιήθηκε ύστερα από σχετικό αίτημά μας συνάντηση με τον Γενικό Γραμματέα του ΥΠΠΕΘ κ. Αγγελόπουλο, για τα κλαδικά μας θέματα. Στη συνάντηση δυστυχώς δεν ολοκληρώθηκε ομαλά ο διάλογος για το σύνολο των θεμάτων διότι διεκόπη απότομα κατόπιν επεισοδίων και ρίψεως βομβών μολότοφ στον προαύλιο χώρο του Υπουργείου από διαδηλωτές μαθητές τη στιγμή που συζητούσαμε για τις πιστώσεις που αφορούν τις λειτουργικές και κτιριολογικές δαπάνες καθώς και για το πρόβλημα της καθαριότητας. Η κατάσταση αυτή ανάγκασε τον κ. Γενικό σε διακοπή της συνάντησής μας αφού τον καλούσε σε έκτακτη συνάντηση η πολιτική ηγεσία του Υπουργείου. Ωστόσο προλάβαμε μέχρι εκείνη τη στιγμή να συζητήσουμε, ολοκληρώνοντας, τα περισσότερα από τα θέματα που μας απασχολούν και συγκεκριμένα:

**Α)** Όσον αφορά τον Οργανισμό ο κ. γενικός μας ενημέρωσε ότι βρίσκεται στο Σ.Τ.Ε. αλλά δεν έχει χρεωθεί ακόμη σε κάποιο τμήμα ώστε να προχωρήσει η εξέτασή του. Έτσι ο κ. Γενικός προβλέπει ότι θα υπάρξει καθυστέρηση και θα εκδοθεί από τον Φεβρουάριο και μετά. Σε ερώτησή μας εάν η καθυστέρηση έκδοσης του Οργανισμού οφείλεται σε πιθανές αλλαγές και τροποποιήσεις ο γενικός απάντησε ότι τη στιγμή που βρίσκεται στο Σ.Τ.Ε. και αναμένεται η χρέωσή του προς εξέταση, καμία αλλαγή δεν επιδέχεται.

**Β)** Σχετικά με τις μετατάξεις ο γενικός μας διαβεβαίωσε ότι όσον αφορά τις 61 μετατάξεις που έχουν ήδη περάσει από το ΚΥΣΔΙΠ, αυτές θα ολοκληρωθούν πολύ σύντομα και αμέσως μετά θα πάρουν σειρά όλες οι υπόλοιπες μετατάξεις, όσων έχουν αποδεσμευτεί από τα οικεία υπηρεσιακά τους συμβούλια.Σχετικά με νέες προσλήψεις μέσω ΑΣΕΠ, προκειμένου να ενισχυθούν οι Διευθύνσεις που θα παραμείνουν υποστελεχωμένες και μετά με την ολοκλήρωση των μετατάξεων είτε επειδή δεν έχουν επιλεχτεί για μετάταξη είτε επειδή ο αριθμός των μεταταγμένων θα είναι μικρός και δε θα καλύπτει πλήρως τις ανάγκες της σε ανθρώπινο δυναμικό ο κ. Αγγελόπουλος απέκλεισε κάτι τέτοιο,στην παρούσα φάση, αφού η προτεραιότητα του Υπουργείου σε προσλήψεις βρίσκεται αυτή τη στιγμή στους εκπαιδευτικούς για την κάλυψη των αναγκών των σχολείων όπως μας είπε.

**Γ)** Όσον αφορά την καθυστέρηση της αναγνώρισης της προϋπηρεσίας των συναδέλφων μας στον ιδιωτικό τομέα, αυτή αναφέρθηκε στον κ. Γενικό όπως και το πρόβλημα της υποστελέχωσης του τμήματος Β’ σε σχέση με το τμήμα Α΄. Το τμήμα Α΄που ασχολείται με υποθέσεις των συναδέλφων της Κεντρικής Υπηρεσίας έχει στο δυναμικό του τετραπλάσιο περίπου αριθμό υπαλλήλων σε σχέση με το τμήμα Β’ το οποίο ασχολείται με τα θέματα των συναδέλφων μας των Περιφερειακών Υπηρεσιών. Παράλληλα τονίσαμε στον κ. Γενικό ότι αριθμητικά είμαστε περίπου τριπλάσιοι από τους συναδέλφους της Κ.Υ., και ζητήσαμε να γίνουν τα αυτονόητα. Είτε να γίνει ανακατανομή του προσωπικού μεταξύ των δύο τμημάτων, είτε το τμήμα Α΄ να αναλάβει μέρος των υποθέσεων του τμήματος Β΄. Ο κ. Γενικός αρκέστηκε απλά στο να πει ότι γνωρίζει το εν λόγω πρόβλημα και θα προσπαθήσει να το αντιμετωπίσει.

**Δ)** Σχετικά με την επιστροφή των πιστώσεων στις Υπηρεσίες μας, για τις λειτουργικές δαπάνες και τη μίσθωση κτιρίων, σε σχέση με τη νομοθετική ρύθμιση και την αιτιολογική έκθεση που κατέθεσε η περιφέρεια Αττικής κατόπιν ενεργειών του Συλλόγου μας και η οποία βρίσκει σύμφωνη την ΕΝ.Π.Ε., ο κος Γενικός μας ενημέρωσε ότι σε σχετικό ερώτημα του Υπουργείου Παιδείας στη Γενική Γραμματεία της κυβέρνησης, πρόθεση είναι όλες οι λειτουργικές και κτιριολογικές δαπάνες των Διευθύνσεων και των σχολείων να επιστρέψουν στο Υπουργείο Παιδείας. Αυτό όμως θα γίνει απ’ ότι μας είπε κλιμακωτά σε βάθος τριετίας ώστε να έχουν ενισχυθεί ταυτόχρονα με προσωπικό οι Διευθύνσεις μας καθώς και οι τεχνικές υπηρεσίες του Υπουργείου Παιδείας, απαντώντας έτσι και στο ερώτημα που του θέσαμε επ’ αυτού. Ωστόσο σε ερώτημά μας μέχρι τότε τι θα γίνει με την καθαριότητα ο κ. Γενικός μας απάντησε ότι αυτό θα λυθεί. Εκείνη ακριβώς τη στιγμή έγινε η διακοπή της συναντήσεώς μας η οποία θα συνεχιστεί σε νέο ραντεβού που κλείσαμε για τις 10 Ιανουαρίου.

Συναδέλφισσες-οι,

το Δ.Σ. του Συλλόγου μας αποτιμά θετικά την παραπάνω συνάντηση η οποία πραγματοποιήθηκε σε καλό κλίμα, **αρκεί αυτά που μας υποσχέθηκε ο κ. Γενικός να γίνουν πράξη και να μην παραμείνουν για μια ακόμη φορά κούφια λόγια.**

 Μάλιστα ο κ. γενικός δεσμεύτηκε να πραγματοποιεί τακτικές συναντήσεις μαζί μας (μηνιαίες), ώστε να υπάρχει αποτελεσματική επικοινωνία και εκατέρωθεν ενημέρωση για τα θέματα που από κοινού μας ενδιαφέρουν και μας απασχολούν αφού ο στόχος είναι ίδιος, **η εύρυθμη λειτουργεία των Υπηρεσιών μας.**

Για το Διοικητικό Συμβούλιο

 Ο ΠΡΟΕΔΡΟΣ                           Ο  Γ. ΓΡΑΜΜΑΤΕΑΣ

 ΑΘΑΝΑΣΙΑΔΗΣ ΝΩΝΤΑΣ                                  ΠΕΓΚΑΣ ΓΙΩΡΓΟΣ